钦定古今图书集成/明伦汇编/官常典/第194卷 > 沈演之
## 钦定古今图书集成/明伦汇编/官常典/第194卷 > 沈演之

按《宋书》本传，“演之字台真，吴兴武康人也。高祖充，晋
车骑将军、吴国内史。曾祖劲，冠军陈祐长史。祖赤黔，
廷尉卿。父叔任，封宁新县男，为建威将军、益州刺史。
演之年十一，尚书仆射刘柳见而知之，曰：‘此童终为
令器’。家世为将，而演之折节好学，读《老子》日百遍，以
义理业尚知名。袭父别爵吉阳县五等侯。郡命主簿”，
州辟从事史，西曹主簿。举秀才，嘉兴令，有能名。入为
司徒祭酒，南谯王义宣左军主簿，钱塘令，复有政绩。
复为司徒主簿。丁母忧，起为武康令，固辞不免，到县
百许日，称疾去官。服阕，除司徒左司掾，州治中从事
史。元嘉十二年，东诸郡大水，民人饥馑，吴义兴及吴
郡之钱塘升米三百以演之及尚书祠部郎江邃并
兼散骑常侍，巡行拯恤，许以便宜从事。演之乃开仓
廪以赈饥民，民有生子者，口赐米一斗，刑狱有疑枉，
悉制遣之，百姓蒙赖。转别驾从事史，领本郡中正，深
为义康所待，故在府州前后十馀年。后刘湛、刘威等
结党，欲排废尚书仆射殷景仁，演之雅仗正义，与湛
等不同，湛因此谗之于义康。尝因论事不合旨，义康
变色曰：“自今而后，我不复相信。”演之与景仁素善，尽
心于朝廷，太祖甚嘉之，以为尚书吏部郎。十七年，义
康出藩，诛湛等，以演之为右卫将军。景仁寻卒，乃以
后军长史范晔为左卫将军，与演之对掌禁旅，同参
机密。二十年，迁侍中，右卫将军如故。太祖谓之曰：“侍
中领卫，望实优显。此盖宰相便坐，卿其勉之。”上欲伐
林邑，朝臣不同，唯广州刺史陆徽与演之赞成上意。
及平，赐群臣黄金、生口、铜器等物，演之所得偏多。上
谓之曰：“庙堂之谋，卿参其力，平此远夷，未足多建茅
土。廓清京都，鸣鸾东岱，不忧河山不开也。”二十一年，
诏曰：“总司戎政，翼赞东朝，惟允之举，匪贤莫授。侍中、
领右卫将军。演之清业贞审，器思沈济。右卫将军晔
才应通敏，理怀清要，并美彰出内，诚亮在公，能克懋
厥猷，树绩所莅。演之可中领军，晔可太子詹事。”晔怀
逆谋，演之觉其有异，言之太祖。晔寻事发，伏诛。迁领
国子祭酒、本州大中正，转吏部尚书，领太子右卫率。
虽未为宰相，任寄不异也。素有心气，疾病历年，上使
卧疾治事。性好举才，申济屈滞，而谦约自持。上赐女
伎不受。二十六年，车驾拜京陵，演之以疾不从。上还
宫召见，自勉到坐，出至尚书下省，暴卒，时年五十三。
太祖痛惜之，追赠散骑常侍、金紫光禄大夫，谥曰贞
侯。演之昔与同使江邃，字元远，济阳考城人，颇有文
义，官至司徒记室参军，撰《文释》传于世。